Document ID: 32019R0516

Reference:
29.3.2019
EL
Επίσημη Εφημερίδα της Ευρωπαϊκής Ένωσης
L 91/19
ΚΑΝΟΝΙΣΜΟΣ (ΕΕ) 2019/516 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
της 19ης Μαρτίου 2019
για την εναρμόνιση του ακαθάριστου εθνικού εισοδήματος σε αγοραίες τιμές και την κατάργηση της οδηγίας 89/130/ΕΟΚ, Ευρατόμ του Συμβουλίου και του κανονισμού (ΕΚ, Ευρατόμ) αριθ. 1287/2003 του Συμβουλίου («κανονισμός ΑΕΕ»)
(Κείμενο που παρουσιάζει ενδιαφέρον για τον ΕΟΧ)
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 338 παράγραφος 1,
Έχοντας υπόψη την πρόταση της Ευρωπαϊκής Επιτροπής,
Κατόπιν διαβίβασης του σχεδίου νομοθετικής πράξης στα εθνικά κοινοβούλια,
Αποφασίζοντας σύμφωνα με τη συνήθη νομοθετική διαδικασία (1),
Εκτιμώντας τα ακόλουθα:
(1)
Το ακαθάριστο εθνικό εισόδημα σε αγοραίες τιμές (ΑΕΕ) αποτελεί τη βάση για τον υπολογισμό του μεγαλύτερου μεριδίου των ιδίων πόρων στον γενικό προϋπολογισμό της Ένωσης. Ως εκ τούτου, καθίσταται αναγκαία η περαιτέρω ενίσχυση της συγκρισιμότητας, της αξιοπιστίας καθώς και της πληρότητας των ανωτέρω μακροοικονομικών μεγεθών.
(2)
Η ακεραιότητα των στατιστικών, μέσω της τήρησης των αρχών του κώδικα ορθής πρακτικής για τις ευρωπαϊκές στατιστικές, όπως επανεξετάστηκε και επικαιροποιήθηκε από την επιτροπή του Ευρωπαϊκού Στατιστικού Συστήματος (επιτροπή ΕΣΣ) στις 16 Νοεμβρίου 2017, και του κανονισμού (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου (2), είναι υψίστης σημασίας στις περιπτώσεις στις οποίες οι στατιστικές χρησιμοποιούνται άμεσα για διοικητικούς σκοπούς και για χάραξη πολιτικής σε ενωσιακό και εθνικό επίπεδο.
(3)
Τα εν λόγω στατιστικά στοιχεία αποτελούν επίσης σημαντικό αναλυτικό εργαλείο για τον συντονισμό των εθνικών οικονομικών πολιτικών, καθώς και για διάφορες πολιτικές της Ένωσης, όπως επίσης και για ερευνητικές δραστηριότητες.
(4)
Σύμφωνα με το άρθρο 2 παράγραφος 7 της απόφασης 2014/335/ΕΕ, Ευρατόμ του Συμβουλίου (3), για τους σκοπούς των ιδίων πόρων, ως ΑΕΕ νοείται το ετήσιο ΑΕΕ σε αγοραίες τιμές, κατά τη μεθοδολογία που προβλέπεται στο παράρτημα Α του κανονισμού (ΕΕ) αριθ. 549/2013 του Ευρωπαϊκού Κοινοβουλίου και του Συμβουλίου (4), ο οποίος δημιούργησε το αναθεωρημένο ευρωπαϊκό σύστημα λογαριασμών (ΕΣΛ 2010). Σύμφωνα με το άρθρο 10 παράγραφος 1 της απόφασης 2014/335/ΕΕ, Ευρατόμ, και με την επιφύλαξη του άρθρου 10 παράγραφος 2 της ίδιας απόφασης, καταργήθηκε η απόφαση 2007/436/ΕΚ, Ευρατόμ του Συμβουλίου (5).
(5)
Είναι απαραίτητο τα στοιχεία του ΑΕΕ να είναι συγκρίσιμα σε όλα τα κράτη μέλη και να τηρούνται οι σχετικοί ορισμοί και λογιστικοί κανόνες του ΕΣΛ 2010. Για τον σκοπό αυτό, οι διαδικασίες αξιολόγησης και τα βασικά στοιχεία που χρησιμοποιούνται επί του παρόντος θα πρέπει να επιτρέπουν την ορθή εφαρμογή των ορισμών και των λογιστικών κανόνων του ΕΣΛ 2010.
(6)
Είναι απαραίτητο οι χρησιμοποιούμενες πηγές και μέθοδοι συγκέντρωσης των στοιχείων που αφορούν το ΑΕΕ να είναι αξιόπιστες. Αυτό σημαίνει ότι θα πρέπει να εφαρμόζονται κατά το δυνατόν ορθές τεχνικές σε αξιόπιστες, κατάλληλες και επικαιροποιημένες βασικές στατιστικές.
(7)
Είναι ουσιώδους σημασίας τα στοιχεία που αφορούν το ΑΕΕ να είναι πλήρη. Συνεπώς, τα στοιχεία αυτά θα πρέπει επίσης να συνεκτιμούν τις ανεπίσημες, αδήλωτες και άλλες δραστηριότητες και συναλλαγές που δεν δηλώνονται στις στατιστικές έρευνες ή στις φορολογικές, κοινωνικές ή σε άλλες διοικητικές αρχές. Η βελτίωση της κάλυψης του ΑΕΕ προϋποθέτει τη δημιουργία κατάλληλων στατιστικών βάσεων και διαδικασιών αξιολόγησης, προκειμένου να καταρτίζονται αξιόπιστες στατιστικές και, όπου αρμόζει, να γίνονται οι απαραίτητες προσαρμογές, για την αποφυγή ελλείψεων και διπλής καταμέτρησης.
(8)
Ο κανονισμός (ΕΕ, Ευρατόμ) αριθ. 608/2014 του Συμβουλίου (6) προβλέπει τη διεξαγωγή ελέγχων στα κράτη μέλη για τον σκοπό της επαλήθευσης των ιδίων πόρων. Για σκοπούς που αφορούν την επαλήθευση του ΑΕΕ, η Επιτροπή (Eurostat) θα πρέπει να έχει το δικαίωμα να πραγματοποιεί ενημερωτικές επισκέψεις, προκειμένου να επαληθεύεται η ποιότητα των μακροοικονομικών μεγεθών του ΑΕΕ και των συνιστωσών τους, και η συμμόρφωση προς το ΕΣΛ 2010, καθώς και για να διασφαλίζεται η συγκρισιμότητα, η αξιοπιστία και η πληρότητα των στοιχείων που αφορούν το ΑΕΕ. Η Επιτροπή (Eurostat) θα πρέπει να σέβεται τους κανόνες σχετικά με το στατιστικό απόρρητο. Η συμμετοχή εκπροσώπων των εθνικών στατιστικών αρχών στις ενημερωτικές επισκέψεις για το ΑΕΕ σε άλλα κράτη μέλη είναι ουσιώδους σημασίας για την ενίσχυση της διαφάνειας και της ποιότητας της διαδικασίας επαλήθευσης του ΑΕΕ.
(9)
Προκειμένου να εξασφαλιστούν η αξιοπιστία, η πληρότητα και η μέγιστη δυνατή συγκρισιμότητα των στοιχείων του ΑΕΕ, σύμφωνα με το ΕΣΛ 2010, θα πρέπει να ανατεθεί στην Επιτροπή η εξουσία έκδοσης πράξεων, σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης, όσον αφορά τον κατάλογο των ζητημάτων που πρέπει να εξετάζονται σε κάθε κύκλο επαλήθευσης. Είναι ιδιαίτερα σημαντικό η Επιτροπή να πραγματοποιεί, κατά τις προπαρασκευαστικές της εργασίες, τις κατάλληλες διαβουλεύσεις, μεταξύ άλλων σε επίπεδο εμπειρογνωμόνων, οι οποίες να διεξάγονται σύμφωνα με τις αρχές που ορίζονται στη διοργανική συμφωνία της 13ης Απριλίου 2016 για τη βελτίωση του νομοθετικού έργου (7). Πιο συγκεκριμένα, προκειμένου να εξασφαλιστεί η ίση συμμετοχή στην προετοιμασία των κατ' εξουσιοδότηση πράξεων, το Ευρωπαϊκό Κοινοβούλιο και το Συμβούλιο λαμβάνουν όλα τα έγγραφα ταυτόχρονα με τους εμπειρογνώμονες των κρατών μελών, και οι εμπειρογνώμονές τους έχουν συστηματικά πρόσβαση στις συνεδριάσεις των ομάδων εμπειρογνωμόνων της Επιτροπής που ασχολούνται με την προετοιμασία των κατ' εξουσιοδότηση πράξεων.
(10)
Για να εξασφαλιστούν ενιαίοι όροι υλοποίησης του παρόντος κανονισμού μέσω της παροχής στοιχείων που αφορούν τα μακροοικονομικά μεγέθη του ΑΕΕ για τους σκοπούς των ιδίων πόρων, θα πρέπει να ανατεθούν στην Επιτροπή εκτελεστικές αρμοδιότητες, προκειμένου να δημιουργηθεί η δομή και να τεθούν οι λεπτομερείς ρυθμίσεις του καταλόγου των χρησιμοποιούμενων πηγών και μεθόδων για την κατάρτιση των στοιχείων που αφορούν το ΑΕΕ και των συνιστωσών τους, σύμφωνα με το παράρτημα Α του κανονισμού (ΕΕ) αριθ. 549/2013, καθώς και το χρονοδιάγραμμα για την επικαιροποίηση και τη διαβίβασή του, όπως επίσης και για να ληφθούν τα ειδικά μέτρα που αποσκοπούν στη βελτίωση της συγκρισιμότητας, της αξιοπιστίας και της πληρότητας των στοιχείων που αφορούν το ΑΕΕ των κρατών μελών βάσει της λίστας ζητημάτων που καταρτίζει η Επιτροπή. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (8).
(11)
Έχει ζητηθεί από την επιτροπή ΕΣΣ, η οποία συστάθηκε με τον κανονισμό (ΕΚ) αριθ. 223/2009, να παρέχει επαγγελματική καθοδήγηση, σύμφωνα με το άρθρο 7 του εν λόγω κανονισμού.
(12)
Η επιτροπή ΑΕΕ που αναφέρεται στο άρθρο 4 του κανονισμού (ΕΚ, Ευρατόμ) αριθ. 1287/2003 του Συμβουλίου (9) έχει εκδώσει γνωμοδοτήσεις, έχει παράσχει συμβουλές στην Επιτροπή και την έχει επικουρήσει κατά την άσκηση των εκτελεστικών της αρμοδιοτήτων. Στο πλαίσιο της στρατηγικής για μια νέα δομή του Ευρωπαϊκού Στατιστικού Συστήματος που αποσκοπεί στη βελτίωση του συντονισμού και της συνεργασίας σε μια σαφή πυραμιδική δομή εντός του συστήματος, η επιτροπή ΕΣΣ θα πρέπει να έχει συμβουλευτικό ρόλο και να επικουρεί την Επιτροπή κατά την άσκηση των εκτελεστικών της αρμοδιοτήτων. Για τον σκοπό αυτό, η επιτροπή ΑΕΕ θα πρέπει να αντικατασταθεί από την επιτροπή ΕΣΣ, η οποία θα επικουρεί την Επιτροπή κατά την άσκηση των εκτελεστικών της αρμοδιοτήτων δυνάμει του παρόντος κανονισμού. Ωστόσο, για τους σκοπούς των λοιπών καθηκόντων που επιτελούσε κατά το παρελθόν η επιτροπή ΑΕΕ δυνάμει του κανονισμού (ΕΚ, Ευρατόμ) αριθ. 1287/2003, και τα οποία δεν συνδέονται με επικουρικά καθήκοντα κατά την άσκηση των εκτελεστικών αρμοδιοτήτων της Επιτροπής, η Επιτροπή θα πρέπει να συγκροτήσει επίσημη ομάδα εμπειρογνωμόνων ώστε να την επικουρεί στο έργο της για τους σκοπούς των εν λόγω καθηκόντων.
(13)
Η οδηγία 89/130/ΕΟΚ, Ευρατόμ του Συμβουλίου (10) και ο κανονισμός (ΕΚ, Ευρατόμ) αριθ. 1287/2003 έχουν θεσπίσει διαδικασία ελέγχου και αξιολόγησης της συγκρισιμότητας, αξιοπιστίας και πληρότητας των στοιχείων που αφορούν το ακαθάριστο εθνικό προϊόν (ΑΕΠ) και το ΑΕΕ στο πλαίσιο των επιτροπών ΑΕΠ και ΑΕΕ, στις οποίες συνεργάζονται στενά τα κράτη μέλη και η Επιτροπή. Η εν λόγω διαδικασία θα πρέπει να τροποποιηθεί ώστε, όσον αφορά τους ίδιους πόρους, να λαμβάνονται υπόψη η χρήση των στοιχείων που αφορούν το ΑΕΕ σύμφωνα με το ΕΣΛ 2010, το αναθεωρημένο χρονοδιάγραμμα για να καταστούν διαθέσιμοι οι ίδιοι πόροι και οι πρόσφατες εξελίξεις στο πλαίσιο του Ευρωπαϊκού Στατιστικού Συστήματος. Συνεπώς, η οδηγία 89/130/ΕΟΚ, Ευρατόμ και ο κανονισμός (ΕΚ, Ευρατόμ) αριθ. 1287/2003 θα πρέπει να καταργηθούν,
ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
ΚΕΦΑΛΑΙΟ I
ΟΡΙΣΜΟΣ ΚΑΙ ΥΠΟΛΟΓΙΣΜΟΣ ΤΟΥ ΑΚΑΘΑΡΙΣΤΟΥ ΕΘΝΙΚΟΥ ΕΙΣΟΔΗΜΑΤΟΣ ΣΕ ΑΓΟΡΑΙΕΣ ΤΙΜΕΣ
Άρθρο 1
1.   Το ακαθάριστο εθνικό εισόδημα σε αγοραίες τιμές (ΑΕΕ) και το ακαθάριστο εγχώριο προϊόν σε αγοραίες τιμές (ΑΕγχΠ) ορίζονται σύμφωνα με το ευρωπαϊκό σύστημα λογαριασμών 2010 (ΕΣΛ 2010), το οποίο θεσπίστηκε με τον κανονισμό (ΕΕ) αριθ. 549/2013.
2.   Σύμφωνα με το σημείο 8.89 του παραρτήματος Α του κανονισμού (ΕΕ) αριθ. 549/2013, το ΑΕγχΠ είναι το τελικό αποτέλεσμα της παραγωγικής δραστηριότητας των παραγωγικών μονάδων μόνιμων κατοίκων. Μπορεί να προσδιοριστεί με τρεις τρόπους:
α)
προσέγγιση παραγωγής: το ΑΕγχΠ είναι το άθροισμα της ακαθάριστης προστιθεμένης αξίας των διαφόρων θεσμικών τομέων ή των διαφόρων βιομηχανικών κλάδων, συν τους φόρους και μείον τις επιδοτήσεις προϊόντων (που δεν κατανέμονται σε τομείς και κλάδους). Είναι επίσης το εξισωτικό μέγεθος του λογαριασμού παραγωγής του συνόλου της οικονομίας·
β)
προσέγγιση δαπάνης: το ΑΕγχΠ είναι το άθροισμα των τελικών χρήσεων αγαθών και υπηρεσιών από θεσμικές μονάδες μόνιμους κατοίκους (τελική κατανάλωση και ακαθάριστος σχηματισμός κεφαλαίου), συν εξαγωγές και μείον εισαγωγές αγαθών και υπηρεσιών·
γ)
προσέγγιση εισοδήματος: το ΑΕγχΠ είναι το άθροισμα των χρήσεων στον λογαριασμό δημιουργίας εισοδήματος του συνόλου της οικονομίας (εισόδημα εξαρτημένης εργασίας, φόροι επί της παραγωγής και των εισαγωγών μείον επιδοτήσεις, ακαθάριστο λειτουργικό πλεόνασμα και μεικτό εισόδημα του συνόλου της οικονομίας).
3.   Σύμφωνα με το σημείο 8.94 του παραρτήματος Α του κανονισμού (ΕΕ) αριθ. 549/2013, το ΑΕΕ αντιπροσωπεύει το συνολικό εισπρακτέο πρωτογενές εισόδημα των θεσμικών μονάδων μόνιμων κατοίκων: εισόδημα εξαρτημένης εργασίας, φόροι επί της παραγωγής και των εισαγωγών μείον επιδοτήσεις, εισόδημα περιουσίας (εισπρακτέο μείον πληρωτέο), ακαθάριστο λειτουργικό πλεόνασμα και ακαθάριστο μεικτό εισόδημα. Το ΑΕΕ ισούται με το ΑΕγχΠ μείον το πληρωτέο πρωτογενές εισόδημα από θεσμικές μονάδες μόνιμους κατοίκους σε θεσμικές μονάδες μη μόνιμους κατοίκους, συν το πρωτογενές εισόδημα που εισπράττουν θεσμικές μονάδες μόνιμοι κάτοικοι από την αλλοδαπή.
ΚΕΦΑΛΑΙΟ II
ΔΙΑΒΙΒΑΣΗ ΣΤΟΙΧΕΙΩΝ ΠΟΥ ΑΦΟΡΟΥΝ ΤΟ ΑΕΕ ΚΑΙ ΠΡΟΣΘΕΤΕΣ ΠΛΗΡΟΦΟΡΙΕΣ
Άρθρο 2
1.   Τα κράτη μέλη υπολογίζουν το ΑΕΕ όπως ορίζεται στο άρθρο 1 στο πλαίσιο της κατάρτισης των εθνικών λογαριασμών.
2.   Τα κράτη μέλη υποβάλλουν στην Επιτροπή (Eurostat), στο πλαίσιο των διαδικασιών των εθνικών λογαριασμών, πριν την 1η Οκτωβρίου κάθε έτους, στοιχεία για τα μακροοικονομικά μεγέθη του ΑΕΕ και τις συνιστώσες τους, σύμφωνα με τους ορισμούς που περιλαμβάνονται στο άρθρο 1. Τα συνολικά ποσά του ΑΕγχΠ και των συνιστωσών του παρουσιάζονται σύμφωνα με τις τρεις προσεγγίσεις που αναφέρονται στο άρθρο 1 παράγραφος 2. Τα στοιχεία διαβιβάζονται για το παρελθόν έτος και, ταυτόχρονα, κοινοποιούνται τυχόν τροποποιήσεις των στοιχείων προηγούμενων ετών.
3.   Η διαβίβαση των στοιχείων που αναφέρονται στην παράγραφο 2 συνοδεύεται από έκθεση σχετικά με την ποιότητα των στοιχείων που αφορούν το ΑΕΕ. Στην έκθεση αυτή περιγράφεται λεπτομερώς η μεθοδολογία που χρησιμοποιείται για την παραγωγή των στοιχείων, και περιγράφονται ιδίως τυχόν σημαντικές μεταβολές των χρησιμοποιούμενων πηγών και μεθόδων, ενώ επεξηγούνται επίσης οι αναθεωρήσεις των μακροοικονομικών μεγεθών ΑΕΕ και των συνιστωσών τους σε σύγκριση με τις προηγούμενες περιόδους.
Άρθρο 3
1.   Τα κράτη μέλη υποβάλλουν στην Επιτροπή (Eurostat) κατάλογο των πηγών και μεθόδων που χρησιμοποιούνται για την παραγωγή των μακροοικονομικών μεγεθών του ΑΕΕ και των συνιστωσών τους σύμφωνα με το ΕΣΛ 2010.
2.   Η Επιτροπή προσδιορίζει αναλυτικά, μέσω εκτελεστικών πράξεων, τη δομή και τις λεπτομερείς ρυθμίσεις του καταλόγου της παραγράφου 1 του παρόντος άρθρου, σύμφωνα με το παράρτημα Α του κανονισμού (ΕΕ) αριθ. 549/2013, καθώς και το χρονοδιάγραμμα για την επικαιροποίηση και διαβίβασή του. Κατά την άσκηση της εν λόγω αρμοδιότητας, η Επιτροπή διασφαλίζει ότι οι εν λόγω εκτελεστικές πράξεις δεν επιβάλλουν σημαντικές πρόσθετες δαπάνες οι οποίες προκαλούν δυσανάλογη και αδικαιολόγητη επιβάρυνση για τα κράτη μέλη. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που αναφέρεται στο άρθρο 8 παράγραφος 2 του παρόντος κανονισμού. Ο κατάλογος τηρεί τη νομοθεσία σχετικά με το ΕΣΛ 2010 και αποφεύγει τις αλληλεπικαλύψεις και την υπερφόρτωση.
3.   Προκειμένου να διευκολύνει την εκπόνηση συγκρίσιμων αναλύσεων συμμόρφωσης, η Επιτροπή καταρτίζει οδηγό καταλόγων σε στενή συνεργασία με την ομάδα εμπειρογνωμόνων που αναφέρεται στο άρθρο 4.
ΚΕΦΑΛΑΙΟ III
ΔΙΑΔΙΚΑΣΙΕΣ ΚΑΙ ΕΛΕΓΧΟΙ ΤΟΥ ΥΠΟΛΟΓΙΣΜΟΥ ΤΟΥ ΑΕΕ
Άρθρο 4
Η Επιτροπή συγκροτεί επίσημη ομάδα εμπειρογνωμόνων, η οποία αποτελείται από εκπροσώπους όλων των κρατών μελών και της οποίας προεδρεύει εκπρόσωπος της Επιτροπής, με σκοπό να παρέχει συμβουλές στην Επιτροπή και να εκφράζει τις απόψεις της σχετικά με τη συγκρισιμότητα, την αξιοπιστία και την πληρότητα των υπολογισμών του ΑΕΕ, να εξετάζει ζητήματα εφαρμογής του παρόντος κανονισμού και να εκδίδει ετήσιες γνωμοδοτήσεις σχετικά με την καταλληλότητα των στοιχείων που αφορούν το ΑΕΕ που υποβάλλουν τα κράτη μέλη για τους σκοπούς των ιδίων πόρων.
Άρθρο 5
1.   Η Επιτροπή προβαίνει στην επαλήθευση των πηγών, των χρήσεών τους και των μεθόδων του καταλόγου που αναφέρεται στο άρθρο 3 παράγραφος 1. Για τον σκοπό αυτό χρησιμοποιείται μοντέλο επαλήθευσης, το οποίο καταρτίζεται από την Επιτροπή σε στενή συνεργασία με την ομάδα εμπειρογνωμόνων που αναφέρεται στο άρθρο 4. Το μοντέλο αυτό βασίζεται στις αρχές της αξιολόγησης από ομοτίμους και της σχέσης κόστους/αποτελεσματικότητας, και λαμβάνει υπόψη τις κατ' εξουσιοδότηση πράξεις που αναφέρονται στο δεύτερο εδάφιο της παραγράφου 2 του παρόντος άρθρου.
2.   Τα στοιχεία που αφορούν το ΑΕΕ είναι αξιόπιστα, πλήρη και συγκρίσιμα.
Η Επιτροπή εκδίδει κατ' εξουσιοδότηση πράξεις σύμφωνα με το άρθρο 7 για τη συμπλήρωση των διατάξεων που ορίζονται στο πρώτο εδάφιο της παρούσης παραγράφου καταρτίζοντας τη λίστα των ζητημάτων που πρέπει να εξετάζονται σε κάθε κύκλο επαλήθευσης, για τη διασφάλιση της αξιοπιστίας, της πληρότητας, και της μέγιστης δυνατής συγκρισιμότητας των στοιχείων που αφορούν το ΑΕΕ, σύμφωνα με το ΕΣΛ 2010.
3.   Η Επιτροπή θεσπίζει, μέσω εκτελεστικών πράξεων, ειδικά μέτρα προκειμένου να καταστήσει τα στοιχεία για το ΑΕΕ πιο συγκρίσιμα, αξιόπιστα και εξαντλητικά, με βάση τον κατάλογο των ζητημάτων που καταρτίζεται από την Επιτροπή στις κατ' εξουσιοδότηση πράξεις που αναφέρονται στο δεύτερο εδάφιο της παραγράφου 2 του παρόντος άρθρου. Οι εν λόγω εκτελεστικές πράξεις είναι δεόντως αιτιολογημένες και σύμφωνες με τη νομοθεσία του ΕΣΛ 2010. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που αναφέρεται στο άρθρο 8 παράγραφος 2.
Άρθρο 6
1.   Με την επιφύλαξη των ελέγχων που προβλέπονται από το άρθρο 2 του κανονισμού (ΕΕ, Ευρατόμ) αριθ. 608/2014, η Επιτροπή (Eurostat) δύναται, εφόσον κρίνεται απαραίτητο, να πραγματοποιεί ενημερωτικές επισκέψεις σχετικά με το ΑΕΕ στα κράτη μέλη.
2.   Ο σκοπός των ενημερωτικών επισκέψεων της παραγράφου 1 του παρόντος άρθρου είναι η επαλήθευση της ποιότητας των μακροοικονομικών μεγεθών του ΑΕΕ και των συνιστωσών τους, καθώς και της συμμόρφωσης προς το ΕΣΛ 2010. Κατά την άσκηση του δικαιώματός της πραγματοποίησης τέτοιων ενημερωτικών επισκέψεων, η Επιτροπή (Eurostat) σέβεται τους κανόνες περί στατιστικού απορρήτου, όπως ορίζονται στο κεφάλαιο V του κανονισμού (ΕΚ) αριθ. 223/2009.
3.   Στο πλαίσιο των ενημερωτικών επισκέψεων στα κράτη μέλη, η Επιτροπή (Eurostat) μπορεί να, και εξετάζει κατά πόσο θα, ζητήσει τη συνδρομή εμπειρογνωμόνων σε θέματα εθνικών λογαριασμών οι οποίοι εκπροσωπούν εθνικές στατιστικές αρχές άλλων κρατών μελών.
Οι εμπειρογνώμονες σε θέματα εθνικών λογαριασμών καταχωρίζονται σε κατάλογο, ο οποίος καταρτίζεται βάσει εθελοντικών προτάσεων που διαβιβάζουν στην Επιτροπή (Eurostat) οι εθνικές αρχές που είναι αρμόδιες για την υποβολή των εθνικών λογαριασμών.Η συμμετοχή στις ενημερωτικές αυτές επισκέψεις εμπειρογνωμόνων σε θέματα εθνικών λογαριασμών από άλλα κράτη μέλη είναι προαιρετική.
Άρθρο 7
1.   Ανατίθεται στην Επιτροπή η εξουσία να εκδίδει κατ' εξουσιοδότηση πράξεις υπό τους όρους του παρόντος άρθρου.
2.   Η προβλεπόμενη στο άρθρο 5 παράγραφος 2 δεύτερο εδάφιο εξουσία έκδοσης κατ' εξουσιοδότηση πράξεων ανατίθεται στην Επιτροπή για περίοδο πέντε ετών από τη 18η Απριλίου 2019. Η Επιτροπή υποβάλλει έκθεση σχετικά με τις εξουσίες που της έχουν ανατεθεί το αργότερο εννέα μήνες πριν από τη λήξη της πενταετούς περιόδου. Η εξουσιοδότηση ανανεώνεται σιωπηρά για περιόδους ίσης διάρκειας, εκτός αν το Ευρωπαϊκό Κοινοβούλιο ή το Συμβούλιο προβάλουν σχετικές αντιρρήσεις το αργότερο τρεις μήνες πριν από τη λήξη της κάθε περιόδου.
3.   Η εξουσιοδότηση που προβλέπεται στο άρθρο 5 παράγραφος 2 δεύτερο εδάφιο μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση ανάκλησης περατώνει την εξουσιοδότηση που προσδιορίζεται στην εν λόγω απόφαση. Αρχίζει να ισχύει την επομένη της δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτή. Δεν θίγει το κύρος των κατ' εξουσιοδότηση πράξεων που ισχύουν ήδη.
4.   Πριν από την έκδοση μιας κατ' εξουσιοδότηση πράξης, η Επιτροπή διεξάγει διαβουλεύσεις με εμπειρογνώμονες που ορίζουν τα κράτη μέλη σύμφωνα με τις αρχές της διοργανικής συμφωνίας της 13ης Απριλίου 2016 για τη βελτίωση του νομοθετικού έργου.
5.   Μόλις εκδώσει μια κατ' εξουσιοδότηση πράξη, η Επιτροπή την κοινοποιεί ταυτόχρονα στο Ευρωπαϊκό Κοινοβούλιο και στο Συμβούλιο.
6.   Η κατ' εξουσιοδότηση πράξη που εκδίδεται δυνάμει του άρθρου 5 παράγραφος 2 δεύτερο εδάφιο τίθεται σε ισχύ εφόσον δεν έχει διατυπωθεί αντίρρηση από το Ευρωπαϊκό Κοινοβούλιο ή το Συμβούλιο εντός δύο μηνών από την ημέρα που η πράξη κοινοποιείται στο Ευρωπαϊκό Κοινοβούλιο και το Συμβούλιο ή αν, πριν λήξει αυτή η περίοδος, το Ευρωπαϊκό Κοινοβούλιο και το Συμβούλιο ενημερώσουν αμφότερα την Επιτροπή ότι δεν θα προβάλουν αντιρρήσεις. Η προθεσμία αυτή παρατείνεται κατά δύο μήνες κατόπιν πρωτοβουλίας του Ευρωπαϊκού Κοινοβουλίου ή του Συμβουλίου.
Άρθρο 8
1.   Η Επιτροπή επικουρείται από την επιτροπή του ευρωπαϊκού στατιστικού συστήματος που θεσπίστηκε με τον κανονισμό (ΕΚ) αριθ. 223/2009. Η εν λόγω επιτροπή αποτελεί επιτροπή κατά την έννοια του κανονισμού (ΕΕ) αριθ. 182/2011.
2.   Οσάκις γίνεται αναφορά στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011.
ΚΕΦΑΛΑΙΟ IV
ΤΕΛΙΚΕΣ ΔΙΑΤΑΞΕΙΣ
Άρθρο 9
Έως την 1η Ιανουαρίου 2023, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση σχετικά με την εφαρμογή του παρόντος κανονισμού.
Άρθρο 10
Η οδηγία 89/130/ΕΟΚ, Ευρατόμ και ο κανονισμός (ΕΚ, Ευρατόμ) αριθ. 1287/2003 καταργούνται.
Οι παραπομπές στις καταργούμενες πράξεις νοούνται ως παραπομπές στον παρόντα κανονισμό και διαβάζονται σύμφωνα με τον πίνακα αντιστοιχίας του παραρτήματος.
Άρθρο 11
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Μαρτίου 2019.
Για το Ευρωπαϊκό Κοινοβούλιο
Ο Πρόεδρος
A. TAJANI
Για το Συμβούλιο
Ο Πρόεδρος
G. CIAMBA
(1)  Θέση του Ευρωπαϊκού Κοινοβουλίου της 31ης Ιανουαρίου 2019 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 18ης Φεβρουαρίου 2019.
(2)  Κανονισμός (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με τις ευρωπαϊκές στατιστικές και την κατάργηση του κανονισμού (ΕΚ, Ευρατόμ) αριθ. 1101/2008 του Ευρωπαϊκού Κοινοβουλίου και του Συμβουλίου σχετικά με τη διαβίβαση στη Στατιστική Υπηρεσία των Ευρωπαϊκών Κοινοτήτων πληροφοριών που καλύπτονται από το στατιστικό απόρρητο, του κανονισμού (ΕΚ) αριθ. 322/97 του Συμβουλίου σχετικά με τις κοινοτικές στατιστικές και της απόφασης 89/382/ΕΟΚ, Ευρατόμ του Συμβουλίου για τη σύσταση επιτροπής του στατιστικού προγράμματος των Ευρωπαϊκών Κοινοτήτων (ΕΕ L 87 της 31.3.2009, σ. 164).
(3)  Απόφαση 2014/335/ΕΕ, Ευρατόμ του Συμβουλίου, της 26ης Μαΐου 2014, για το σύστημα των ιδίων πόρων της Ευρωπαϊκής Ένωσης (ΕΕ L 168 της 7.6.2014, σ. 105).
(4)  Κανονισμός (ΕΕ) αριθ. 549/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για το ευρωπαϊκό σύστημα εθνικών και περιφερειακών λογαριασμών της Ευρωπαϊκής Ένωσης (ΕΕ L 174 της 26.6.2013, σ. 1).
(5)  Απόφαση 2007/436/ΕΚ, Ευρατόμ του Συμβουλίου, της 7ης Ιουνίου 2007, για το σύστημα των ιδίων πόρων των Ευρωπαϊκών Κοινοτήτων (ΕΕ L 163 της 23.6.2007, σ. 17).
(6)  Κανονισμός (ΕΕ, Ευρατόμ) αριθ. 608/2014 του Συμβουλίου, της 26ης Μαΐου 2014, σχετικά με τη θέσπιση εκτελεστικών μέτρων για το σύστημα των ιδίων πόρων της Ευρωπαϊκής Ένωσης (ΕΕ L 168 της 7.6.2014, σ. 29).
(7)  ΕΕ L 123 της 12.5.2016, σ. 1.
(8)  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).
(9)  Κανονισμός (ΕΚ, Ευρατόμ) αριθ. 1287/2003 του Συμβουλίου, της 15ης Ιουλίου 2003, για την εναρμόνιση του ακαθάριστου εθνικού εισοδήματος σε τιμές αγοράς («κανονισμός ΑΕΕ») (ΕΕ L 181 της 19.7.2003, σ. 1).
(10)  Οδηγία 89/130/ΕΟΚ, Ευρατόμ του Συμβουλίου, της 13ης Φεβρουαρίου 1989, για την εναρμόνιση του καθορισμού του ακαθάριστου εθνικού προϊόντος σε τιμές αγοράς (ΕΕ L 49 της 21.2.1989, σ. 26).
ΠΑΡΑΡΤΗΜΑ
Πίνακες αντιστοιχίας
Οδηγία 89/130/ΕΟΚ, Ευρατόμ
Παρών κανονισμός
Άρθρο 1
Άρθρο 1 παράγραφοι 1 και 3
Άρθρο 2
Άρθρο 1 παράγραφος 2
Άρθρο 3
Άρθρο 2 παράγραφοι 1 και 2
—
Άρθρο 4
Άρθρο 4
Άρθρο 3
Άρθρο 5
Άρθρο 2 παράγραφος 3
—
Άρθρο 5
—
Άρθρο 6
—
Άρθρο 7
Άρθρο 6
Άρθρο 8
Άρθρο 7
—
Άρθρο 8
—
Άρθρο 9
—
Άρθρο 10
Άρθρο 9
—
Άρθρο 10
Άρθρο 11
—
—
Άρθρο 11
Κανονισμός (ΕΚ, Ευρατόμ) αριθ. 1287/2003
Παρών κανονισμός
Άρθρο 1
Άρθρο 1
Άρθρο 2
Άρθρο 2
Άρθρο 3
Άρθρο 3
—
Άρθρο 4
Άρθρο 4
Άρθρο 8
Άρθρο 5 παράγραφος 1
Άρθρο 5
Άρθρο 5 παράγραφος 2
—
Άρθρο 5 παράγραφος 3
—
Άρθρο 6
Άρθρο 6
—
Άρθρο 7
Άρθρο 7
Άρθρο 9
—
Άρθρο 10
Άρθρο 8
Άρθρο 11

Summary:
Εναρμόνιση των στατιστικών ακαθάριστου εθνικού εισοδήματος σε επίπεδο Ευρωπαϊκής Ένωσης
Εναρμόνιση των στατιστικών ακαθάριστου εθνικού εισοδήματος σε επίπεδο Ευρωπαϊκής Ένωσης
 
ΣΥΝΟΨΗ ΤΟΥ ΑΚΟΛΟΥΘΟΥ ΚΕΙΜΕΝΟΥ:
Κανονισμός (ΕΕ) 2019/516 για την εναρμόνιση των στατιστικών ακαθάριστου εθνικού εισοδήματος σε τιμές αγοράς
ΠΟΙΟΣ ΕΙΝΑΙ Ο ΣΚΟΠΟΣ ΤΟΥ ΚΑΝΟΝΙΣΜΟΥ;
Σκοπό έχει να βελτιώσει τη συγκρισιμότητα, φερεγγυότητα και πληρότητα των στατιστικών ακαθάριστου εθνικού εισοδήματος σε τιμές αγοράς (ΑΕΕ)
*. Οι στατιστικές αυτές χρησιμοποιούνται κυρίως για τον υπολογισμό του μεγαλύτερου μεριδίου των ιδίων πόρων στον προϋπολογισμό της Ευρωπαϊκής Ένωσης (ΕΕ).
Λαμβάνει υπόψη τα εξής:
τη νομική βάση για την παραγωγή στατιστικών (άρθρο 338 παράγραφος 1 της Συνθήκης για τη λειτουργία της Ευρωπαϊκής Ένωσης)·
την απόφαση για τους ίδιους πόρους (απόφαση 2014/335/ΕΕ, Ευρατόμ) και τη σχετική νομοθεσία·
τον κανονισμό (ΕΕ) αριθ. 549/2013 για τη θέσπιση του συστήματος εθνικών και περιφερειακών λογαριασμών της ΕΕ (γνωστός ως ΕΣΛ 2010).
Καταργεί την οδηγία 89/130/ΕΟΚ και τον κανονισμό (EΚ, Ευρατόμ) αριθ. 1287/2003.
ΒΑΣΙΚΑ ΣΗΜΕΙΑ
Ορισμοί
Ο κανονισμός απαιτεί το ΑΕΕ και το ακαθάριστο εγχώριο προϊόν σε τιμές αγοράς (ΑΕΠ)
* να καθορίζεται σύμφωνα με το ΕΣΛ 2010.
Μεταφορά δεδομένων και πρόσθετων πληροφοριών στην Ευρωπαϊκή Επιτροπή
Τα κράτη μέλη της ΕΕ οφείλουν:
να υπολογίζουν το ΑΕΕ·
να υποβάλλουν στη στατιστική υπηρεσία της Επιτροπής (Eurostat), πριν την 1η Οκτωβρίου κάθε έτους, στοιχεία για το παρελθόν έτος και τυχόν τροποποιήσεις των στοιχείων προηγούμενων ετών, όπως για παράδειγμα:
τα αριθμητικά στοιχεία για τα μακροοικονομικά μεγέθη του ΑΕΕ και τα μέρη τους,
σύνολα για το ΑΕγχΠ και τα μέρη του (σύμφωνα με τις τρεις προσεγγίσεις),
να συνοδεύουν τα δεδομένα αυτά με έκθεση σχετικά με την ποιότητα των στοιχείων ΑΕΕ με λεπτομερή περιγραφή της μεθοδολογίας που χρησιμοποιήθηκε για την παραγωγή των δεδομένων και ιδίως να περιγράφουν τυχόν σημαντικές μεταβολές στις χρησιμοποιούμενες πηγές και μεθόδους και να εξηγούν τις αναθεωρήσεις των συγκεντρωτικών στοιχείων ΑΕΕ και των μερών τους σε σύγκριση με προηγούμενες περιόδους,
να παρέχουν στη Eurostat απογραφή των πηγών και των μεθόδων που χρησιμοποιήθηκαν για την παραγωγή των αθροιστικών στοιχείων ΑΕΕ και των μερών τους.
Διαδικασίες και έλεγχοι για τον υπολογισμό του ΑΕΕ
Ομάδα εμπειρογνωμόνων που έχει συσταθεί με απόφαση της Επιτροπής και αποτελείται από εκπροσώπους των κρατών μελών, έχει δημιουργηθεί προκειμένου να:
συμβουλεύει την Επιτροπή σχετικά με τη συγκρισιμότητα, τη φερεγγυότητα και την πληρότητα των υπολογισμών του ΑΕΕ·
εξετάζει πτυχές που αφορούν την εφαρμογή του κανονισμού αυτού·
εκδίδει ετήσιες γνώμες σχετικά με την ποιότητα των δεδομένων ΑΕΕ που υποβάλλονται από τα κράτη μέλη για σκοπούς που σχετίζονται με ίδιους πόρους.
Όσον αφορά τις απογραφές που παρέχονται από τα κράτη μέλη, η Επιτροπή θα επαληθεύσει τις πηγές και τις χρήσεις και μεθόδους τους, μεταξύ άλλων πραγματοποιώντας επισκέψεις ενημέρωσης.
Εκτελεστικές και κατ’ εξουσιοδότηση πράξεις
Ο κανονισμός παρέχει στην Επιτροπή την εξουσία να εκδίδει:
κατ’ εξουσιοδότηση πράξεις με τον κατάλογο των ζητημάτων που πρέπει να αντιμετωπιστούν σε κάθε κύκλο επαλήθευσης, προκειμένου να εξασφαλιστούν η φερεγγυότητα, η πληρότητα και ο υψηλότερος δυνατός βαθμός συγκρισιμότητας των στοιχείων ΑΕΕ, σύμφωνα με το ΕΣΛ 2010·
συγκεκριμένες εκτελεστικές πράξεις προκειμένου να καταστούν τα στοιχεία ΑΕΕ πιο συγκρίσιμα, φερέγγυα και πλήρη με βάση τον κατάλογο των θεμάτων που παρατίθενται στις κατ’ εξουσιοδότηση πράξεις.
Τον Οκτώβριο του 2020, η Επιτροπή ενέκρινε τον εκτελεστικό κανονισμό (ΕΕ) 2020/1546
, ο οποίος καθορίζει τη δομή και τις λεπτομερείς ρυθμίσεις του καταλόγου των πηγών και μεθόδων που χρησιμοποιήθηκαν για την παραγωγή των μακροοικονομικών μεγεθών του ΑΕΕ και των συνιστωσών τους σύμφωνα με το ΕΣΛ 2010.
Τον Νοέμβριο του 2021, η Επιτροπή ενέκρινε τα εξής:
τον εκτελεστικό κανονισμό (ΕΕ) 2021/1947
 σχετικά με τον ορισμό της γεωγραφικής επικράτειας των κρατών μελών για τους σκοπούς του κανονισμού (ΕΕ) 2019/516·
τον εκτελεστικό κανονισμό (ΕΕ) 2021/1948
 σχετικά με την επεξεργασία των επιστροφών φόρου προστιθέμενης αξίας σε πρόσωπα μη υποκείμενα σε φόρο και σε πρόσωπα υποκείμενα σε φόρο για τις απαλλασσόμενες δραστηριότητές τους, για τους σκοπούς του κανονισμού (ΕΕ) 2019/516·
τον εκτελεστικό κανονισμό (ΕΕ) 2021/1949
 σχετικά με τις αρχές εκτίμησης των υπηρεσιών στέγασης για τους σκοπούς του κανονισμού (ΕΕ) 2019/516.
Επιτροπή Ευρωπαϊκού Στατιστικού Συστήματος
Την Eurostat επικουρεί και συμβουλεύει η επιτροπή ευρωπαϊκού στατιστικού συστήματος, η οποία απαρτίζεται από αντιπροσώπους των κρατών μελών και προεδρεύεται από την Επιτροπή.
Έκθεση
Η Επιτροπή θα υποβάλλει έκθεση, πριν την 1η Ιανουαρίου 2023,  στο Ευρωπαϊκό Κοινοβούλιο και το Συμβούλιο της Ευρωπαϊκής Ένωσης σχετικά με την εφαρμογή του κανονισμού.
ΑΠΟ ΠΟΤΕ ΕΦΑΡΜΟΖΕΤΑΙ Ο ΚΑΝΟΝΙΣΜΟΣ;
Ο κανονισμός εφαρμόζεται από τις 18 Απριλίου 2019.
ΓΕΝΙΚΟ ΠΛΑΙΣΙΟ
Για περισσότερες πληροφορίες, δείτε:
Ακαθάριστο εθνικό εισόδημα (Eurostat).
ΒΑΣΙΚΟΙ ΟΡΟΙ
Ακαθάριστο εθνικό εισόδημα σε τιμές αγοράς (ΑΕΕ): Το σύνολο των εισπρακτέων πρωτογενών εισοδημάτων από θεσμικές μονάδες μόνιμους κατοίκους (αποζημίωση εργαζομένων, φόροι επί της παραγωγής και των εισαγωγών μείον επιδοτήσεις, εισόδημα από ακίνητη περιουσία –εισπρακτέο μείον πληρωτέο–, ακαθάριστο λειτουργικό πλεόνασμα και ακαθάριστο μεικτό εισόδημα). Το ΑΕΕ ισούται με το ΑΕγχΠ μείον το πληρωτέο πρωτογενές εισόδημα από θεσμικές μονάδες μόνιμους κατοίκους σε θεσμικές μονάδες μη μόνιμους κατοίκους, συν το πρωτογενές εισόδημα που εισπράττουν θεσμικές μονάδες μόνιμοι κάτοικοι από τον υπόλοιπο κόσμο.
Ακαθάριστο εγχώριο προϊόν σε τιμές αγοράς (ΑΕΠ): Αυτό μπορεί να καθοριστεί με τρεις τρόπους.
1.
Προσέγγιση παραγωγής Το ΑΕγχΠ είναι το άθροισμα της ακαθάριστης προστιθέμενης αξίας των διαφόρων θεσμικών τομέων ή των διαφόρων βιομηχανικών κλάδων συν τους φόρους, και μείον τις επιδοτήσεις για προϊόντα (τα οποία δεν κατανέμονται σε τομείς και κλάδους). Είναι επίσης το στοιχείο εξισορρόπησης στον λογαριασμό συνολικής οικονομικής παραγωγής.
2.
Προσέγγιση δαπάνης Το ΑΕγχΠ είναι το άθροισμα των τελικών χρήσεων αγαθών και υπηρεσιών από θεσμικές μονάδες μόνιμους κατοίκους (τελική κατανάλωση και ακαθάριστος σχηματισμός κεφαλαίου) συν τις εξαγωγές, και μείον τις εισαγωγές αγαθών και υπηρεσιών.
3.
Προσέγγιση εισοδήματος Το ΑΕΠ είναι το άθροισμα των χρήσεων στον λογαριασμό συνολικής οικονομικής παραγωγής εισοδήματος (αποζημίωση εργαζομένων, φόροι επί της παραγωγής και των εισαγωγών μείον επιδοτήσεις, ακαθάριστο λειτουργικό πλεόνασμα και μεικτό εισόδημα της συνολικής οικονομίας).
ΒΑΣΙΚΟ ΚΕΙΜΕΝΟ
Κανονισμός (ΕΕ) 2019/516 του Ευρωπαϊκού Κοινοβουλίου και του Συμβουλίου, της 19ης Μαρτίου 2019, για την εναρμόνιση του ακαθάριστου εθνικού εισοδήματος σε τιμές της αγοράς και την κατάργηση της οδηγίας 89/130/ΕΟΚ, Ευρατόμ του Συμβουλίου και του κανονισμού (ΕΚ, Ευρατόμ) αριθ. 1287/2003 του Συμβουλίου (κανονισμός ΑΕΕ) (ΕΕ L 91 της 29.3.2019, σ. 19–24).
ΣΥΝΑΦΗ ΚΕΙΜΕΝΑ
Εκτελεστικός κανονισμός (ΕΕ) 2021/1947 της Επιτροπής, της 10ης Νοεμβρίου 2021, σχετικά με τον ορισμό της γεωγραφικής επικράτειας των κρατών μελών για τους σκοπούς του κανονισμού (ΕΕ) 2019/516 του Ευρωπαϊκού Κοινοβουλίου και του Συμβουλίου για την εναρμόνιση του ακαθάριστου εθνικού εισοδήματος σε αγοραίες τιμές (κανονισμός ΑΕΕ), και την κατάργηση της απόφασης 91/450/ΕΟΚ, Ευρατόμ της Επιτροπής και του κανονισμού (ΕΚ) αριθ. 109/2005 της Επιτροπής (ΕΕ L 398 της 11.11.2021, σ. 1–3).
Εκτελεστικός κανονισμός (ΕΕ) 2021/1948 της Επιτροπής, της 10ης Νοεμβρίου 2021, σχετικά με την επεξεργασία των επιστροφών ΦΠΑ σε πρόσωπα μη υποκείμενα σε φόρο και σε πρόσωπα υποκείμενα σε φόρο για τις απαλλασσόμενες δραστηριότητές τους, για τους σκοπούς του κανονισμού (ΕΕ) 2019/516 του Ευρωπαϊκού Κοινοβουλίου και του Συμβουλίου για την εναρμόνιση του ακαθάριστου εθνικού εισοδήματος σε αγοραίες τιμές (κανονισμός ΑΕΕ), και την κατάργηση της απόφασης 1999/622/ΕΚ, Ευρατόμ της Επιτροπής και του κανονισμού (ΕΚ, Ευρατόμ) αριθ. 116/2005 της Επιτροπής (ΕΕ L 398 της 11.11.2021, σ. 4–5).
Εκτελεστικός κανονισμός (ΕΕ) 2021/1949 της Επιτροπής, της 10ης Νοεμβρίου 2021, σχετικά με τις αρχές εκτίμησης των υπηρεσιών στέγασης για τους σκοπούς του κανονισμού (ΕΕ) 2019/516 του Ευρωπαϊκού Κοινοβουλίου και του Συμβουλίου για την εναρμόνιση του ακαθάριστου εθνικού εισοδήματος σε αγοραίες τιμές (κανονισμός ΑΕΕ), και την κατάργηση της απόφασης 95/309/ΕΚ, Ευρατόμ της Επιτροπής και του κανονισμού (ΕΚ) αριθ. 1722/2005 της Επιτροπής (ΕΕ L 398 της 11.11.2021, σ. 6–18).
Κανονισμός (ΕΕ, Ευρατόμ) 2021/768 του Συμβουλίου, της 30ής Απριλίου 2021, σχετικά με τη θέσπιση εκτελεστικών μέτρων για το σύστημα των ιδίων πόρων της Ευρωπαϊκής Ένωσης και για την κατάργηση του κανονισμού (ΕΕ, Ευρατόμ) αριθ. 608/2014 (ΕΕ L 165 της 11.5.2021, σ. 1–8).
Εκτελεστικός κανονισμός (ΕΕ) 2020/1546 της Επιτροπής, της 23ης Οκτωβρίου 2020, για τον καθορισμό της δομής και των λεπτομερών ρυθμίσεων του καταλόγου των πηγών και μεθόδων που χρησιμοποιήθηκαν για την παραγωγή των μακροοικονομικών μεγεθών του ακαθάριστου εθνικού εισοδήματος και των συνιστωσών τους σύμφωνα με το Ευρωπαϊκό Σύστημα Λογαριασμών (ΕΣΛ 2010) (EE L 354 της 26.10.2020, σ. 1–3).
Απόφαση της Επιτροπής, της 17ης Μαΐου 2019, για τη σύσταση της ομάδας εμπειρογνωμόνων της Επιτροπής για το ακαθάριστο εθνικό εισόδημα (ΕΕ C 174 της 21.5.2019, σ. 5–8).
Ενοποιημένη έκδοση της Συνθήκης για τη λειτουργία της Ευρωπαϊκής Ένωσης – Μέρος έβδομο – Γενικές και τελικές διατάξεις – Άρθρο 338 (πρώην άρθρο 285 ΣΕΚ) (ΕΕ C 202 της 7.6.2016, σ. 192–193).
Απόφαση 2014/335/ΕΕ, Ευρατόμ, της 26ης Μαΐου 2014, για το σύστημα των ιδίων πόρων της Ευρωπαϊκής Ένωσης (ΕΕ L 168 της 7.6.2014, σ. 105–111).
Κανονισμός (ΕΕ) αριθ. 549/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για το ευρωπαϊκό σύστημα εθνικών και περιφερειακών λογαριασμών της Ευρωπαϊκής Ένωσης (ΕΕ L 174 της 26.6.2013, σ. 1–727).
Οι διαδοχικές τροποποιήσεις του κανονισμού (ΕΕ) αριθ. 549/2013 έχουν ενσωματωθεί στο αρχικό κείμενο. Αυτή η ενοποιημένη απόδοση αποτελεί απλώς εργαλείο τεκμηρίωσης.
Κανονισμός (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με τις ευρωπαϊκές στατιστικές και την κατάργηση του κανονισμού (ΕΚ, Ευρατόμ) αριθ. 1101/2008 του Ευρωπαϊκού Κοινοβουλίου και του Συμβουλίου σχετικά με τη διαβίβαση στη Στατιστική Υπηρεσία των Ευρωπαϊκών Κοινοτήτων πληροφοριών που καλύπτονται από το στατιστικό απόρρητο, του κανονισμού (ΕΚ) αριθ. 322/97 του Συμβουλίου σχετικά με τις κοινοτικές στατιστικές και της απόφασης 89/382/ΕΟΚ, Ευρατόμ του Συμβουλίου για τη σύσταση επιτροπής του στατιστικού προγράμματος των Ευρωπαϊκών Κοινοτήτων (ΕΕ L 87 της 31.3.2009, σ. 164–173).
Βλέπε την ενοποιημένη απόδοση.
τελευταία ενημέρωση 11.02.2022